b'\n_START_ARTICLE_\nDiakon\n_START_PARAGRAPH_\nDiakon je kr\xc5\xa1\xc4\x8danski duhovnik ni\xc5\xbeje stopnje, zlasti v Rimskokatoli\xc5\xa1ki in v Pravoslavnih Cerkvah. Naziv diakon dobi pri diakonskem posve\xc4\x8denju._NEWLINE_Beseda diakon izvira iz gr\xc5\xa1ke besede \xce\xb4\xce\xb9\xce\xac\xce\xba\xce\xbf\xce\xbd\xce\xbf\xcf\x82 [diakonos] = stre\xc5\xbenik. Prvi znani diakoni so bili sedmeri jeruzalemski diakoni s \xc5\xa0tefanom na \xc4\x8delu (glej Apd 6,1-6)._NEWLINE_Diakon je lahko stalna slu\xc5\xbeba, za marsikoga pa je to le prehodna stopnja na poti do ma\xc5\xa1ni\xc5\xa1kega posve\xc4\x8denja._NEWLINE_Diakonsko posve\xc4\x8denje lahko (v katoli\xc5\xa1tvu in v pravoslavju) prejme tudi mo\xc5\xa1ki, ki je \xc5\xbee poro\xc4\x8den. V katoli\xc5\xa1tvu to pomeni, da mora ostati stalni diakon, saj je za duhovnike-ma\xc5\xa1nike obvezen celibat.\n_START_SECTION_\n\xc5\xbdenske - diakonise\n_START_PARAGRAPH_\nV zgodnjem kr\xc5\xa1\xc4\x8danstvu niso bile ni\xc4\x8d nenavadnega diakonise oziroma diakonese (\xc5\xbeenske diakoni), ki so skrbele zlasti za revne, vdove in sirote, pogosto pa so skrbele tudi za pripravo \xc5\xbeensk - katehumenk na prejem krsta. Celo v Pavlovem pismu Rimljanom lahko beremo omembo diakonise:_NEWLINE_Priporo\xc4\x8dam vam na\xc5\xa1o sestro Fojbo, ki je diakon\xc3\xadsa v Cerkvi v Kenhrejah: sprejmite jo v Gospodu, kakor se spodobi svetim, in ji stojte ob strani v vsem, kar bi potrebovala od vas, saj je bila tudi ona v pomo\xc4\x8d mnogim in tudi meni. (Rim 16,1-2)_NEWLINE_Pozneje so diakonise ohranile naziv, vendar niso bile dele\xc5\xbene diakonskega posve\xc4\x8denja. V Rimskokatoli\xc5\xa1ki Cerkvi so diakonise obstajale do 11. stoletja. Danes so diakonise najbolj aktivne v protestantizmu.'